Παναχαϊκή Γ.Ε.

Η Παναχαϊκή Γυμναστική Ένωση (εν συντομία: Π.Γ.Ε.) είναι ελληνικό αθλητικό σωματείο το οποίο εδρεύει στην Πάτρα. Ιδρύθηκε στις 14 Ιουνίου 1891 με την επωνυμία «Παναχαϊκός Γυμναστικός Σύλλογος» από τον Ιωάννη Κρητικό. Το έμβλημά της είναι ο Ηρακλής που στεφανώνεται από την Νίκη. Επίσημα χρώματά της αποτελούν το κόκκινο και το μαύρο. Αποτελεί ένα από τα αρχαιότερα εν ενεργεία αθλητικά σωματεία στην Ελλάδα.

 Ιστορία 
Στις 14 Ιουνίου του 1891 η εφημερίδα «Φορολογούμενος» ανακοινώνει την ίδρυση του αθλητικού συλλόγου: 

Κάλλιστοι νέοι της ημετέρας πόλεως έθεντο κατ' αυτάς τας βάσεις λαμπρού σωματείου, Γυμναστικού, δηλονότι Συλλόγου εις ον έδωσαν τον τίτλον «Παναχαϊκός Γυμναστικός Σύλλογος» και τον τύπον παρομοίων σωματείων. Του Συλλόγου τούτου, υπέρ ου ευχόμεθα τα βέλτιστα Πρόεδρος εξελέχθη, ο συμπολίτης ημών κ. Γεώργιος Τζίνης.Φορολογούμενος (Πατρών), φύλλο 14 Ιουνίου 1891, σελ. 4

Αμέσως με την ανακοίνωση ίδρυσης αθλητικού συλλόγου πολλοί νέοι της πόλης έσπευσαν να εγγραφούν σε αυτόν, αναφέρονται 500 τα πρώτα μέλη. Ο Παναχαϊκός καλλιέργησε όλα τα τότε γνωστά αθλήματα και διοργάνωσε του πρώτους αγώνες ποδοσφαίρου, κλασικού αθλητισμού, σκοποβολής, ποδηλασίας, κολύμβησης, άρσης βαρών, πάλης, αντισφαίρισης, κωπηλασίας, λεμβοδρομίες, και γυμναστικής. Από τα πρώτα χρόνια της ίδρυσης του είχε ιδιόκτητο γυμναστήριο. 

Στις 20 Νοεμβρίου του 1894, μέλη του Παναχαϊκού που διαφώνησαν και έφυγαν από τον σύλλογο και δημιούργησαν την «Γυμναστική Εταιρεία Πατρών». Η Γ.Ε.Π. ακολούθησε ανάλογη πορεία με τον Παναχαϊκό αναδεικνύοντας πανελληνιονίκες και Ολυμπιονίκες, ενώ απέκτησε με την σειρά της ιδιόκτητο γυμναστήριο. 

Το 1923 τα δύο σωματεία αποφάσισαν να συγχωνευτούν και πάλι σε έναν σύλλογο, έτσι την Κυριακή 12 Φεβρουαρίου του 1923Το Φως των Πατρών, φύλλο 13 Φεβρουαρίου 1923 η συγχώνευση του Παναχαϊκού Γυμναστικού Συλλόγου και της Γυμναστικής Εταιρείας ήταν γεγονός μετά από πολύχρονες προσπάθειες και συζητήσεις που ξεκίνησαν το 1900. Η ονομασία του συλλόγου αποφασίστηκε να είναι «Παναχαϊκή Γυμναστική Ένωσις», Παναχαϊκή από το όνομα του Παναχαϊκού και Γυμναστική Ένωση από το όνομα της Γ.Ε.Π. Πρώτος πρόεδρος και πρωτεργάτης της συγχώνευσης ήταν ο επιφανής πατρινός Χρήστος Κορύλλος.

Μελανό σημείο το γεγονός πως κάποιοι παράγοντες και ποδοσφαιριστές δεν αποδέχτηκαν την ένωση και δεν εντάχθηκαν στο νέο σωματείο, ιδρύοντας τον Π.Σ. Λευκό Αστέρα Πάτρας, έναν αμιγή ποδοσφαιρικό σύλλογο.

Σήμερα η λαοφιλής “Μεγάλη Κυρία της Πελοποννήσου” και ευρύτερα του ελληνικού αθλητισμού καλλιεργεί πολλαπλά τμήματα με μεγάλη κατά καιρούς επιτυχία, εμπλουτίζοντας έτσι την σημαντική παράδοση της.

 Χρώματα 
Τα επίσημα και παραδοσιακά χρώματα της Παναχαϊκής είναι το κόκκινο και το μαύρο. Συχνά χρησιμοποιείται ως δευτερεύον-τρίτο χρώμα του συλλόγου και το λευκό. Υπάρχουν διάφορες εκδοχές για την επιλογή αυτών των χρωμάτων. Η επικρατέστερη εκδοχή είναι πως προέρχονται από τα χρώματα της σημαίας του Ανδρέα Λόντου που υψώθηκε στην Πάτρα κατά την έναρξη της Επανάστασης του 1821. Η σημαία αυτή έδειχνε έναν μαύρο σταυρό σε κόκκινο φόντο. Μια άλλη εκδοχή που είναι αρκετά διαδεδομένη αλλά όμως δεν υπάρχουν στοιχεία και αναφορές που να την επιβεβαιώνουν και δεν θεωρείται βάσιμη, είναι ότι ο Παναχαϊκός, ο ένας από τους δύο συλλόγους από τους οποίους προέκυψε η Παναχαϊκή Γ.Ε. (ο οποίος είχε τα ίδια χρώματα), είχε ιδρυθεί από αναρχικούς, των οποίων το κόκκινο και το μαύρο αποτελεί γνώρισμα. Μάλιστα σύμφωνα με την εκδοχή αυτή στα τέλη του 19ου αιώνα στην Πάτρα καταφτάνουν αναρχικοί κυνηγημένοι από διάφορα Ευρωπαϊκά κράτη, εγκαθίστανται στην πόλη και για να μην δίνουν στόχο στην αστυνομία ιδρύουν συλλόγους που δεν έχουν καμία σχέση με τα πολιτικά τους πιστεύω.

 Στάδιο 
Ο Παναχαϊκός από την ίδρυση του χρησιμοποίησε το δημόσιο γυμναστήριο που υπήρχε στην πόλη της Πάτρας από το 1884 στον χώρο που σήμερα βρίσκονται τα Δικαστήρια Πάτρας. Το 1895 κατασκεύασε ιδιόκτητο γυμναστήριο στα Ψηλαλώνια. Η Γ.Ε. Πατρών ενοικίασε οικόπεδο στην ίδια περιοχή και κατασκεύασε δικό της γυμναστήριο.Χριστίνα Κουλούρη, Αθλητισμός και όψεις της αστικής κοινωνικότητας. Γυμναστικά και αθλητικά σωματεία 1870-1922, Αθήνα 1997. Ηλεκτρονική μορφή του βιβλίου από το Ιστορικό Αρχείο Ελληνικής Νεολαίας  

Το πρώτο στάδιο και τα γραφεία της ομάδας ήταν στην συνοικία Χαλκωματά και στην συμβολή των οδών Σμύρνης και Σοφοκλέους, ενώ η ομάδα για πολλά χρόνια χρησιμοποιούσε με ενοίκιο το Γήπεδο της Ιταλικής Σχολής, γνωστό σαν Τασσόπουλου. Στην συνέχεια η έκταση πουλήθηκε και με τα χρήματα της πώλησης αυτής αγοράστηκε άλλη στην Αγυιά, εκεί που βρίσκεται σήμερα το Στάδιο της Π.Γ.Ε.Νεολόγος, φύλλα 9 και 12 Μαρτίου 1934. Η έκταση όπου βρίσκεται σήμερα το γήπεδο αγοράστηκε το το 1934, το συμβόλαιο αγοράς υπογράφτηκε στις 6 Μαρτίου του 1934 έναντι του ποσού των 653.000 δραχμών.

Τα εγκαίνια του νέου σταδίου της Παναχαϊκής πραγματοποιήθηκαν το 1938 αν ημιτελές ακόμη, έπειτα από έργα που είχαν ξεκινήσει το 1935 για την ανέγερση του. Επίσημα το στάδιο αποπερατώθηκε περίπου έναν χρόνο αργότερα, τον Μάιο του 1939, ενώ στις 6 Ιουνίου εκείνου του έτους η ποδοσφαιρική ομάδα της Παναχαϊκής πραγματοποίησε την πρώτη της προπόνηση στο γήπεδο, την οποία παρακολούθησαν περίπου 1.000 θεατές, ενώ διοργανώθηκε και φιλικός αγώνας μεταξύ της Α΄ και Β΄ ομάδας ο οποίος έληξε με τελικό σκορ 7–0. Εξαιτίας της κατασκευής του σταδίου στην περιοχή, η οποία εκείνη την εποχή αποτελείτο κυρίως από αμπέλια και ελαιώνες, διανοίχτηκαν νέοι δρόμοι και ανακατασκευάστηκαν οι παλιοί. Ο πρώτος επίσημος ποδοσφαιρικός αγώνας στο στάδιο πραγματοποιήθηκε στις 25 Ιουνίου του 1939 μεταξύ της Παναχαϊκής και του Αστέρα Πατρών, ο οποίος έληξε με σκορ 3–1. 

Το 1955 κατασκευάστηκε η πρώτη εξέδρα στο γήπεδο.Νεολόγος, φύλλο 28 Σεπτεμβρίου 1955 Την δεκαετία του 1970 κατασκευάστηκαν και οι υπόλοιπες εξέδρες,Νεολόγος, φύλλο 16 Ιουλίου 1972  ενώ τοποθετήθηκε και χλοοτάπητας. Το 1997 τοποθετήθηκε σκέπαστρο στην βόρεια κερκίδα και πλαστικά καθίσματα σε όλες τις εξέδρες του γηπέδου.Πελοπόννησος, φύλλο 12 Ιουνίου 1997, ρεπορτάζ με την πορεία κατασκευής του σκεπάστρου Τέλος, το 2000 εγκαταστάθηκαν οι σημερινοί προβολείς και έγιναν κάποια έργα αναβάθμισης. 

Από το 1992 το στάδιο έχει λάβει την επωνυμία «Κώστας Δαβουρλής», προς τιμήν του φημισμένου παλαίμαχου ποδοσφαιριστή της ομάδας, ο οποίος απεβίωσε στις 23 Μαΐου εκείνης της χρονιάς σε ηλικία μόλις 44 ετών και αποτελεί έναν από τους σημαντικότερους παίκτες που πέρασαν από το ποδοσφαιρικό τμήμα της Παναχαϊκής και ορόσημο στην ιστορία της, καθώς και ένας από τους καλύτερους και σημαντικότερους Έλληνες ποδοσφαιριστές της εποχής του και όχι μόνο.

Το στάδιο ανήκει στην ερασιτεχνική Παναχαϊκή και έχει χωρητικότητα 11.321 θέσεις. Στον ίδιο χώρο και δίπλα από το γήπεδο ποδοσφαίρου υπάρχει και το κλειστό γυμναστήριο της ομάδας ενώ κάτω από τις εξέδρες του σταδίου υπάρχουν αίθουσες άθλησης για όλα τα τμήματα του συλλόγου. Το κλειστό γυμναστήριο κατασκευάστηκε το 1984.

Ενεργά τμήματα
 Ποδόσφαιρο ανδρών 

 Ποδόσφαιρο γυναικών 
Το τμήμα γυναικείου ποδοσφαίρου της Παναχαϊκής δημιουργήθηκε το 2024. Αγωνίζεται στην Γ΄ Εθνική Κατηγορία.

 Καλαθοσφαίριση 

Το τμήμα καλαθοσφαίρισης των αντρών της Παναχαϊκής έχει ιδρυθεί πριν τον Β΄ Παγκόσμιο Πόλεμο κι από το 1936 συμμετέχει στα πρωταθλήματα Πατρών. Έχει αγωνιστεί πολλά χρόνια στην Β΄ Εθνική, κυρίως κατά τις Δεκαετίες του 1980 και του 1990. Σημαντικότερη επιτυχία αποτελεί αναμφισβήτητα η συμμετοχή στην Α2 την περίοδο 1986–87, σήμερα η ομάδα βρίσκεται στην Α' τοπική κατηγορία. 

Την περίοδο 1946–48 είχε και γυναικείο τμήμα καλαθοσφαίρισης αλλά διαλύθηκε για να επανιδρυθεί τα τελευταία χρόνια.Αθλητική Ηχώ, φύλλο 10 Ιανουαρίου 1951

 Πετοσφαίριση 

Το τμήμα πετοσφαίρισης των αντρών ιδρύθηκε το 1928. Έχει αγωνιστεί δύο φορές στην Α΄ εθνική, το 1937–38 και το 1962–63, προκρινόμενη από το τοπικό πρωτάθλημα. Έχει συμμετάσχει επίσης στην Β΄ Εθνική για πρώτη φορά το 1976, παραμένοντας δύο χρονιές, και το 1977, για να υποβιβαστεί στο τοπικό. Επανέρχεται στην Β΄ το 1983 αλλά δεν κατάφερε να παραμείνει. Το 1993 επιστροφή στις εθνικές κατηγορίες με συμμετοχή στην Γ΄ εθνική όπου αγωνίστηκε συνεχόμενα μέχρι το 2007 όποτε και κέρδισε την άνοδο στην Β΄ εθνική. Το 2008 απορρόφησε το τμήμα πετοσφαίρισης του Α.Ο. Παγκρατίου παίρνοντας και την θέση του στην Α2 εθνική κατηγορία για την αγωνιστική περίοδο 2008–09.Πελοπόννησος, φύλλο 20 Αυγούστου 2008, σελ. 26 Την αγωνιστική περίοδο 2009–10 διεκδίκησε την άνοδο στην Α1 χάνοντας την στην διαδικασία των playoffs.

 Στίβος 

 1891–1923 Παναχαϊκός Γ.Σ. & Γ.Ε. Πατρών 
Ο Παναχαϊκός Γ.Σ. και η Γ.Ε. Πατρών υπήρξαν εκ των σωματείων που πρωτοστάτησαν στην προσπάθεια για την ίδρυση του Σ.Ε.Γ.Α.Σ., η ιδέα δημιουργήθηκε κατά την διάρκεια των προκριματικών αγώνων των δύο συλλόγων για την επιλογή των αθλητών που θα συμμετάσχουν στους Ολυμπιακούς αγώνες.Το πρακτικό ίδρυσης του ΣΕΓΑΣ.  Υπογράφεται από τους προέδρους των συλλόγων Πανελλήνιος ΓΣ, Παναχαϊκός ΓΣ, ΓΕ Πατρών, Παναιτωλικός Μεσολογγίου και Εθνικός ΓΣ ΑθηνώνΧριστίνα Κουλούρη, Αθλητισμός και όψεις της αστικής κοινωνικότητας. Γυμναστικά και αθλητικά σωματεία 1870-1922, Αθήνα 1997. Ηλεκτρονική μορφή του βιβλίου από το  Ιστορικό Αρχείο Ελληνικής Νεολαίας  Παράλληλα είχαν μεγάλη παράδοση στην διοργάνωση αγώνων καθώς και στην ανάδειξη Ολυμπιονικών όπως οι Τόφαλος, Πεπανός, Ανδριακόπουλος και Χρηστόπουλος μεταξύ άλλων. Κατά συνέπεια η Παναχαϊκή Γ.Ε. δε θα μπορούσε να αμελήσει το τμήμα στίβου.

 1923–Σήμερα 
Με την αναγγελία της συγχώνευσης έσπευσαν να εγγραφούν πολλοί επιπλέον έφηβοι και νέοι. Έπειτα απο ένα εξάμηνο στις 26 Απριλίου 1923 αθλητές της ΠΓΕ συμμετέχουν για πρώτη φορά σε αγώνες στην Αμαλιάδα στους Πανηλειακούς αγώνες. Εκεί διακρίθηκαν οι Αθανασόπουλος Α. στα 100 μέτρα, Παπασταθόπουλος Γ. στην δισκοβολία και ο Καλαφάτης Α. στον ελεύθερο ακοντισμό. Στην Αθήνα αθλητές της ΠΓΕ πρώτη φορά πήγαν το 1925 στα Α΄ Αβερώφεια, το 1926 στα Β΄ Αβερώφεια, ενώ το 1927 η Παναχαϊκή διοργάνωσε αθλητική συνάντηση στο γήπεδo της με τον Γ.Σ. Αμαρουσίου. Το 1928 συμμετέχει στο πανελλήνιο πρωτάθλημα εφήβων με πολλές επιτυχίες και το 1929 στα 19α Παγκύπρια. 

Από τότε η ΠΓΕ συμμετέχει ανελλιπώς σε όλες τις πανελλήνιες διοργανώσεις και σε όλες τις κατηγορίες. Έχει αναδείξει πολλούς Πανελληνιονίκες, Βαλκανιονίκες και Μεσογειονίκες. Μεγάλοι μεταγενέστεροι αθλητές στίβου της Παναχαϊκής και πρωταθλητές Ελλάδος οι Γιώργος Παναγιωτόπουλος, Φάνης Τσιμιγκάτος, Όλγα Τσομπανίδη. Προπονήτρια  του τμήματος από το 1988 έως σήμερα είναι η Σιούλη Αλεξάνδρα. 

Κατά την αξιολόγηση των ελληνικών συλλόγων που εξέδωσε το Νοέμβριο του 2010 ο Σ.Ε.Γ.Α.Σ., η Παναχαϊκή Γ.Ε. βρίσκεται στην 52η θέση (σε σύνολο 321 συλλόγων).«Αξιολόγηση Σωματείων Στίβου 2010» , επίσημος ιστότοπος Σ.Ε.Γ.Α.Σ. 
Ολυμπιονίκες της Παναχαϊκής Γ.Ε. Νικόλαος Ανδριακόπουλος Στέφανος Χρηστόπουλος Αντώνιος Πέπανος Αριστόβουλος Πετιμεζάς Παντελής Καρασεβδάς Λουδοβίκος Σούτερ Δημήτριος Τόφαλος Θεμιστοκλής Διακίδης Κωνσταντίνος Κοζανιτάς Ανδρέας Πολλάκης Θεόδωρος Μακρής Βασίλειος Ψάχος Γεώργιος Ψάχος Κωνσταντίνος Λάζαρος Κωνσταντίνος Παρνασσάς Ζοέλ Επαλέ

 Τίτλοι 
 2 Πανελλήνια πρωταθλήματα Ανώμαλου δρόμου Ανδρών: 1981, 1982
 1 Πανελλήνιο πρωταθλήματα Ανώμαλου δρόμου Γυναικών: 1959

 Αξιολόγηση 
Κατά την αξιολόγηση των ελληνικών συλλόγων που εξέδωσε το Νοέμβριο του 2011 ο Σ.Ε.Γ.Α.Σ., η Παναχαϊκή Γ.Ε. βρίσκεται στην 41η θέση (σε σύνολο 299 συλλόγων).«Αξιολόγηση Σωματείων Στίβου 2011», επίσημος ιστότοπος Σ.Ε.Γ.Α.Σ. 

 Πυγμαχία 

Το τμήμα πυγμαχίας ιδρύθηκε το 1932 από τον Βαγγέλη Μαυρόπουλο, παλαίμαχο αθλητή στίβου και πυγμαχίας, ο οποίος διετέλεσε ομοσπονδιακός προπονητής τη δεκαετία 75–85. Μεγαλύτερη επιτυχία η κατάκτηση του Πανελλήνιου πρωταθλήματος Α' κατηγορίας αντρών το 2008 και 2009.Πελοπόννησος, φύλλο 2 Νοεμβρίου 2009

Το τμήμα έχει αναδείξει πολλούς Πανελληνιονίκες και Βαλκανιονίκες, ενώ έχει κατακτήσει πανελλήνιους τίτλους στις κατηγορίες παίδων, εφήβων και νέων. Σημαντικότερη σύγχρονη μορφή ο Λουκάς Γαντίδης, πρωταθλητής Ελλάδος και χρυσός Βαλκανιονίκης το 1990.

Η πυγμαχία καλλιεργούνταν στην Παναχαϊκή και πριν το 1934. Ο πρώτος αγώνας πυγμαχίας στην ΠάτραΦως, φύλλο 8-1-1925: ιδιαιτέραν εντύπωσιν ενεποίησεν το αγώνισμα της πυγμαχίας, δια πρώτην φοράν εκτελούμενον εν Πάτραις. έγινε στις 7 Ιανουαρίου 1925 ανάμεσα στον Α. Αδαμόπουλο, αθλητή στίβου της Παναχαϊκής, και τον Κατσαρό από την Σμύρνη με νίκη του Αδαμόπουλου στα σημεία με 32:25. Ο αγώνας έγινε στα πλαίσια των Παναχαϊκών αθλητικών και ποδοσφαιρικών αγώνων.

 Τίτλοι 
 3 Πρωταθλήματα Ελλάδας Ανδρών: 2008, 2009, 2012

 Μη Ενεργά Τμήματα 
Πινγκ πονγκ
Η μεγαλύτερη διάκριση ανήκει στο τμήμα των αντρών το οποίο έχει συμμετάσχει στο πανελλήνιο πρωτάθλημα του 1966 και κατέλαβε την 7η θέση.Ελευθερία, φύλλο 24 Μαΐου 1966 (αποτελέσματα των αγώνων), από την εθνική βιβλιοθήκη

 Χειροσφαίριση 
Το τμήμα αυτό ενεργοποιήθηκε το 2006 με σκοπό να συμμετάσχει στο πρωτάθλημα της επομένης περιόδου, παρόλο που η Παναχαϊκή αποτελεί πολλά χρόνια μέλος της αντίστοιχης ομοσπονδίας.

 Ποδηλασία 
Το τμήμα αυτό σήμερα είναι ανενεργό. Κατά το παρελθόν ήταν από τα πιο δοξασμένα τμήματα της Παναχαϊκής, έχοντας αναδείξει πολλούς πανελληνιονίκες και σημειώνοντας μεγάλες διακρίσεις.

 Υδατοσφαίριση 
Από τα πρώτα τμήματα του συλλόγου, στον τύπο προπολεμικά αναφέρονται μόνο φιλικά παιχνίδια, το οποίο σήμερα είναι ανενεργό. Το τμήμα ιδρύθηκε το 1928 από τον Ε. Πετραλιά και αθλητές του Α.Ο. Αχιλλέα Πάτρας, ανεπίσημου συλλόγου υδατοσφαίρισης της πόλης. Την ίδια χρονιά το τμήμα διαλύθηκε, αφού οι αθλητές αποχώρησαν και ίδρυσαν τον Ν.Ο. Πατρών.Νίκος Τόμπρος "Ναυτικός Όμιλος Πατρών. 80 χρόνια χρυσής ιστορίας στον υγρό στίβο", Πάτρα 2010. ISBN 978-960-99443-0-4

 Σκοποβολή 
Τμήμα σκοπευτικό διατηρούσε ο Παναχαϊκός όσο και η Γ.Ε.Π., το 1910 ο 1ος πρωταθλητής Ελλάδος ήταν ο Χρήστος Γεωργίου του Παναχαϊκού.Νεολόγος, φύλλο 30 Ιουνίου 1910 Στο 2ο πανελλήνιο πρωτάθλημα ο Νικόλαος Σαρδελιάνος επίσης του Παναχαϊκού ήταν τρίτος. Με την ίδρυση της Παναχαϊκής το τμήμα δεν ξανά συστάθηκε.

Φίλαθλοι
Σύνδεσμοι φιλάθλων
 Norteños Patras, ιδρύθηκε το 2010
 Navajo Antifa, θεωρείται ριζοσπαστικά πολιτικοποιημένος σύνδεσμος 
 Αχαιοί -3-
 Σύνδεσμος Φιλάθλων Οπαδών Παναχαϊκής» («Σ.Φ.Ο.Π.»)

Παλαιότερα υπήρχαν και άλλοι σύνδεσμοι που στις μέρες μας όμως δεν είναι πια ενεργοί.

Γνωστοί φίλαθλοι
Αθλητές:
 Βίβιαν Ιωακείμ, αθλήτρια της Παναχαϊκής και μοντέλο
 Νικόλαος Ανδριακόπουλος, αθλητής της γυμναστικής, που πήρε χρυσό μετάλλιο στην Ολυμπιάδα του 1896
 Δημήτριος Τόφαλος, αθλητής της Παναχαϊκής στην άρση βαρών και κάτοχος παγκοσμίου ρεκόρ την περίοδο 1904 - 1914
 Στέφανος Χρηστόπουλος, αθλητής της Παναχαϊκής και χάλκινος ολυμπιονίκης στην ελληνορωμαϊκή πάλη το 1896

Πολιτικοί:
 Κωστής Στεφανόπουλος, πρώην πρόεδρος ΕΛ. Δημοκρατίας
 Δημήτρης Κατσικόπουλος, βουλευτής ΠΑΣΟΚ
 Αλέκος Χρυσανθακόπουλος, βουλευτής ΠΑΣΟΚ, ΛΑ.Ο.Σ.
 Χρήστος Κορύλλος, Πρόεδρος του συλλόγου, ιατρός και βουλευτής με τη βενιζελική παράταξη

 Παραπομπές 

 Πηγές 
 Κώστας Α. Κοκκοβίκας, Αχαΐα. Περί αθλητικού παρελθόντος, έκδοση: Ακτίνα. Επικοινωνία-Προβολή. Μονοπρόσωπη ΕΠΕ, Πάτρα 2004
 Βασίλειος Κυριαζής, Φωστήρας 35 χρόνια πορεία 1969-2004, Πάτρα 2005
 Λεύκωμα: 1880-1980, 100 χρόνια Πατραϊκό Ποδόσφαιρο, Έκδοση Οργανισμός Νεολαίας & Άθλησης Δήμου Πατρέων, Πάτρα 2006
 Βασίλης Οικονομόπουλος (εκδ.), Πατρινό Αθλητικό Πανόραμα, Πάτρα 1994
 Νίκος Ε. Πολίτης, Ο Πατραϊκός αθλητισμός, Τόμος Β΄, Από την εποχή του Τόφαλου ως την ίδρυση της Παναχαϊκής, Αχαϊκές εκδόσεις, Πάτρα 1997. ISBN 960716492X
 Νίκος Ε. Πολίτης, Ο Πατραϊκός αθλητισμός, Τόμος Α΄, Η πρώτη δεκαετία 1891-1900, Αχαϊκές εκδόσεις, Πάτρα 1994. ISBN 9607164911
 Γενική Γραμματεία Αθλητισμού
 Δανηιλίς, Ψηφιακά τεκμήρια της Δημοτικής Βιβλιοθήκης Πατρών Πατραϊκόν Ημερολόγιον 1907

 Δείτε επίσης 
 Παναχαϊκή Γ.Ε. (ποδόσφαιρο)
 Παναχαϊκή Γ.Ε. (καλαθοσφαίριση)
 Παναχαϊκή Γ.Ε. (πετοσφαίριση ανδρών)
 Παναχαϊκή Γ.Ε. (πετοσφαίριση γυναικών)
 Παναχαϊκή Γ.Ε. (στίβος)
 Παναχαϊκή Γ.Ε. (πυγμαχία)
 Στάδιο Κώστας Δαβουρλής
 Κώστας Δαβουρλής
 Ένωση Ποδοσφαιρικών Σωματείων Αχαΐας

 Εξωτερικοί σύνδεσμοι 

 pgeole.gr, ενημερωτική ιστοσελίδα για την Παναχαϊκή Γ.Ε.
 Γήπεδο Παναχαϊκής «Κώστας Δαβουρλής»
 Παμπελοποννησιακό Στάδιο

Κατηγορία:Παναχαϊκή Γ.Ε.
Κατηγορία:Ελληνικοί πολυαθλητικοί σύλλογοι
Κατηγορία:Αθλητικοί σύλλογοι Αχαΐας
Κατηγορία:Ιδρύσεις αθλητικών συλλόγων το 1891
Κατηγορία:Γυναικείες ποδοσφαιρικές ομάδες Ελλάδας
Κατηγορία:Ελληνικοί σύλλογοι στίβου
Κατηγορία:Ελληνικοί σύλλογοι πετοσφαίρισης
Κατηγορία:Ελληνικοί σύλλογοι χειροσφαίρισης
Κατηγορία:Ελληνικοί σύλλογοι ποδηλασίας
Κατηγορία:Ελληνικοί σύλλογοι υδατοσφαίρισης